32000R0643
L 078/4
JURNALUL OFÍCIAL AL UNIUNII EUROPENE
REGULAMENTUL (CE) NR. 643/2000 AL COMISIEI
din 28 martie 2000
privind modalitățile de utilizare a monedei euro în execuția bugetară a Fondurilor Structurale
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1260/1999 al Consiliului din 21 iunie 1999 de stabilire a dispozițiilor generale privind Fondurile Structurale (1), în special articolul 33 și articolul 53 alineatul (2),
întrucât:
(1)
Articolul 33 din Regulamentul (CE) nr. 1260/1999 prevede că, în domeniul Fondurilor Stucturale, valorile deciziilor de participare ale Fondurilor, ca și angajamentele și plățile Comisiei sunt exprimate și efectuate în euro, conform unor modalități de executare ce vor fi adoptate de Comisie.
(2)
Pentru statele membre având euro ca monedă, ratele de schimb între euro și monedele statelor membre sunt stabilite irevocabil prin Regulamentul (CE) nr. 2866/98 al Consiliului din 31 decembrie 1998 (2). Pentru statele membre a căror monedă nu este euro, ratele de schimb sunt, conform articolului 1 din Regulamentul (Euratom, CECA, CE) nr. 3418/93 al Comisiei din 9 decembrie 1993 de stabilire a unor norme detaliate de aplicare a anumitor dispoziții din Regulamentul Financiar din 21 decembrie 1997 (3), astfel cum a fost modificat ultima dată prin Decizia 1999/537/CE, CECA, Euratom (4), ratele lunare ale monedei euro calculate pe baza cursului din penultima zi lucrătoare a lunii precedente celei pentru care s-au stabilit ratele. Aceste rate de schimb sunt publicate în Jurnalul Oficial al Comunităților Europene, seria C.
(3)
Conform dispozițiilor tranzitorii prevăzute la articolul 52 alineatul (1) din Regulamentul (CE) nr. 1260/1999, este necesar să se mențină - pentru intervențiile aprobate pe baza Regulamentului (CEE) nr. 4253/88 al Consiliului din 19 decembrie 1988 de stabilire a normelor de aplicare a Regulamentului (CEE) nr. 2052/88 în ceea ce privește coordonarea colaborării între diferite Fonduri Structurale, pe de o parte, și între acestea și cele ale Băncii Europene de Investiții și ale altor instrumente financiare existente, pe de altă parte (5), astfel cum a fost modificat ultima dată prin Regulamentul (CE) nr. 3193/94 (6) - dispozițiile în materie de plăți prevăzute de Regulamentul (CEE) nr. 1866/90 al Comisiei din 2 iulie 1990 privind modalitățile de utilizare a ECU în executarea bugetară a Fondurilor Structurale (7), astfel cum a fost modificat ultima dată prin Regulamentul (CE) nr. 2745/94 (8).
(4)
Comitetul menționat în articolul 147 din tratat, Comitetul structurilor agricole și al dezvoltării rurale și Comitetul sectoarelor de pescuit și acvacultură au fost consultate asupra prezentului regulament.
(5)
Măsurile prevăzute în prezentul regulament sunt în conformitate cu avizul Comitetului pentru dezvoltarea și reconversia regiunilor,
ADOPTĂ PREZENTUL REGULAMENT:
Articolul 1
Prezentarea planurilor, a cererilor de participare a Fondurilor și a rapoartelor de execuție anuale și finale
(1) Planurile de dezvoltare, planurile de finanțare a cererilor de intervenție și a programelor de completare, ca și rapoartele de aplicare anuale și finale vizate de Regulamentul (CE) nr. 1260/1999 vor fi prezentate Comisiei în euro.
(2) În rapoartele de execuție anuale și finale, sumele în euro ale evidențelor de cheltuieli trebuie să corespundă sumelor în euro obținute prin aplicarea articolului 2.
Articolul 2
Plățile
(1) Declarațiile de cheltuieli în sprijinul cererilor de plată, certificate de autoritatea de plată conform dispozițiilor articolului 32 alineatul (3) din Regulamentul (CE) nr. 1260/1999 sunt prezentate Comisiei în euro.
(2) Statele membre a căror monedă nu este euro la data cererii de plată vor transforma în euro sumele reprezentând cheltuielile efectuate în moneda națională; cu aplicarea ratei de schimb din penultima zi lucrătoare a Comisiei din luna precedentă celei în cursul căreia aceste cheltuieli au fost contabilizate de autoritatea de plată responsabilă de intervenția în cauză.
(3) Atunci când euro devine moneda unui stat membru, procedura de transformare descrisă la alineatul precedent rămâne în vigoare pentru toate cheltuielile contabilizate de autoritatea de plată înaintea datei de instituire a ratei fixe de schimb între moneda națională și euro.
Articolul 3
Abrogarea
Regulamentul (CEE) nr. 1866/90 se abrogă fără a aduce atingere dispozițiilor tranzitorii prevăzute la articolul 52 din Regulamentul (CE) nr. 1260/1999.
Articolul 4
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 martie 2000.